เคาะ 14 บจ.เด็ด SET สิ้นสุดช่วงพักฐาน
ดัชนีหุ้นไทย (SET) วันนี้มีแนวโน้มปรับตัวขึ้นตามตลาดต่างประเทศ โดยคาดว่าการปรับฐานจะสิ้นสุดลง การลงทุนแนะนำกลุ่มที่ราคาอ่อนตัวจากแรงขายทำกำไรก่อนหน้านี้ หรือหุ้นที่มีปัจจัยบวกเฉพาะตัว
17 ม.ค. 2561

ข่าวหุ้นธุรกิจออนไลน์ รายงาน เช้านี้ ณ เวลา 9.50 น. ค่าเงินบาทอยู่ที่ 31.92 บาทต่อเหรียญ ขณะที่ตลาดหุ้นเอเชียปรับตัวเพิ่มขึ้นในช่วงเช้าวันนี้ หลังดัชนีหลักทั้ง 3 ดัชนีของตลาดหุ้นนิวยอร์กปิดทำนิวไฮพร้อมกันอีกครั้งเมื่อวันศุกร์ที่ผ่านมา ขานรับผลประกอบการสถาบันการเงินแข็งแกร่ง
นักวิเคราะห์มองดัชนีหุ้นไทย (SET) วันนี้มีแนวโน้มปรับตัวขึ้นตามตลาดต่างประเทศ โดยคาดว่าการปรับฐานจะสิ้นสุดลง การลงทุนแนะนำกลุ่มที่ราคาอ่อนตัวจากแรงขายทำกำไรก่อนหน้านี้ หรือหุ้นที่มีปัจจัยบวกเฉพาะตัว หุ้นเด่นเลือก TISCO, PTT, PTTEP, KKP, TCAP, BBL, TMB, BJC, WHA, DELTA, WICE, THANI, PDI และ BLA
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยถึงตลาดหุ้นไทยเช้านี้ (15 ม.ค.) คาดว่าจะปรับตัวขึ้น เนื่องจาก US Dollar Index ได้อ่อนค่าครั้งใหม่ในรอบ 3 ปี ซึ่งจะกระตุ้นให้เงินทุนไหลเข้า ประกอบกับเมื่อวันศุกร์ที่ผ่านมานักลงทุนต่างชาติได้กลับมาซื้อสุทธิเป็นครั้งแรกในรอบ 6 วัน และตลาดต่างประเทศต่างปรับตัวขึ้นกันทั่วหน้าเมื่อวันศุกร์ที่ผ่านมา ขานรับกลุ่มการเงินของสหรัฐฯผลประกอบการออกมาดีกว่าคาด และทางเยอรมนีบรรลุการจัดตั้งรัฐบาลแบบผสมได้ นอกจากนี้ ราคาน้ำมันยังปรับขึ้นได้ต่อเนื่อง ขณะที่เช้านี้ตลาดหุ้นในภูมิภาคเอเชียส่วนใหญ่ก็อยู่ในแดนบวก ยกเว้นตลาดหุ้นจีนที่อ่อนตัวลง อย่างไรก็ตาม คืนนี้ตลาดสหรัฐฯจะปิดทำการ พร้อมให้แนวรับ 1,808 – 1,800 จุด ส่วนแนวต้าน 1,820 จุด
บล.เคทีบี (ประเทศไทย) ระบุในบทวิเคราะห์ (15 ม.ค.) จากการปรับฐานของตลาดที่คาดว่าจบลง นักลงทุนสามารถถือหุ้น (ใหญ่) ต่อไปได้ แต่การเข้าลงทุนในหุ้นรายตัว คาดแรงซื้อจะเป็นลักษณะของการเลือกลงทุน (Selective) เพราะหุ้นขึ้นมามากในระดับหนึ่งแล้ว และนักลงทุนน่าจะมีการสลับกลุ่มไปยังหุ้นที่ราคาอ่อนตัวลงมาบ้างหรือมีปัจจัยเฉพาะตัว สัปดาห์นี้ เรากลับมาให้น้ำหนักลงทุนกับหุ้นที่อิงกับปัจจัยบวกในประเทศอีกครั้ง คือ ธนาคาร-ค้าปลีก-นิคมฯ หุ้นแนะนำเชิงกลยุทธ์ : BBL, TMB, BJC, WHA, DELTA, WICE หุ้นแนะนำทางเทคนิค : THANI, PDI, BLA
บล.แอพเพิล เวลธ์ ระบุในบทวิเคราะห์ (15 ม.ค.) แนะนำเทรดดิ้งตามกรอบ โดยวางกรอบแนวรับแนวต้านที่ 1,800 – 1,830 จุด แนะนำเก็งกำไร TISCO (กำไรตามคาด ราคาเหมาะสม 106 บาท) PTT, PTTEP (ราคาน้ำมันทำ new high) KKP, TCAP (แนวโน้มกำไรปรับตัวดีขึ้นจากไตรมาสก่อนตามยอดขายรถที่เพิ่มขึ้นปันผลมากกว่า 3%)